**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2022. június 27-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásról és az osztály munkájáról:

Az Országgyűlés a 2022. május 24-i ülésnapján fogadta el Magyarország Alaptörvényének tizedik módosítását. Ez, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény módosításáról szóló 2022. évi III. törvény alapján a Kormány szomszédos országban fennálló fegyveres konfliktus, háborús helyzet vagy humanitárius katasztrófa magyarországi következményeinek elhárítása érdekében kihirdetett veszélyhelyzetben - a 21-24. alcímben meghatározott rendkívüli intézkedéseken és szabályokon túl - az élet-, egészség-, személyi-, vagyon- és jogbiztonság, valamint a nemzetgazdaság stabilitásának garantálása érdekében rendeletével egyes törvények alkalmazását felfüggesztheti, törvényi rendelkezésektől eltérhet, és egyéb rendkívüli intézkedéseket hozhat.

A Kormány a fenti felhatalmazás alapján a 180/2022. (V.24.) Korm.rendeletben az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása érdekében Magyarország egész területére 2022. május 25. napjától veszélyhelyzetet hirdetett ki.

A Kormányrendeletben rögzítésre került, hogy „A veszélyhelyzet ideje alatt a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésétől eltérően a települési önkormányzat képviselő-testülete, a fővárosi, megyei közgyűlés, illetve ezek bizottsága feladat- és hatáskörét maga gyakorolja.”

2022. június 1. napjától ugyanakkor megszűnt a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelet szerinti, az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére kihirdetett veszélyhelyzet.

A 190/2022. (V.26.) Korm.rendeletben hirdették ki azokat a korábban, a koronavírus-járvány alatti veszélyhelyzet idején hozott rendeleteket, amelyek nem vesztették hatályukat 2022 június 1-jén, vagyis a koronavírusra tekintettel kihirdetett veszélyhelyzet megszűnésével. A jogszabály értelmében ezek a rendeletek a háborús veszélyhelyzeti rendeleti jogalkotás részévé váltak.

Az Országgyűlés az Alaptörvény 53. cikk (3) bekezdése alapján a 2022. évi VI. törvényben felhatalmazta a Kormányt, hogy a 190/2022. (V.26.) Korm.rendeletben felsorolt és június 1-jén ismételten hatályba léptetett kormányrendeletek hatályát meghosszabbítsa:

*„(3) A Kormány (2) bekezdés szerinti rendelete tizenöt napig marad hatályban, kivéve, ha a Kormány - az Országgyűlés felhatalmazása alapján - a rendelet hatályát meghosszabbítja.”*

A felhatalmazás alapján a Kormány a 2022. május 25. napjával kihirdetett veszélyhelyzettel összefüggő rendkívüli intézkedések hatályának a meghosszabbításáról döntött a 203/2022. (VI.8.) Korm.rendeletével. A 2022. évi VI. törvény 2022. november 1-jén hatályát veszti, így a kormányrendeletek hatálya is eddig került meghosszabbításra.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2022. 05. 01. - 2022. 05. 31. közötti időszakban 105 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2022. május 26. napján tartott Közgyűlésen megalkotott alábbi rendeletek 2022. május 31. napján kerültek kihirdetésre:

• 7/2022. (V.31.) önkormányzati rendelet az önkormányzat 2021. évi gazdálkodásának végrehajtásáról - hatályba lépett 2022. június 1. napján;

• 8/2022. (V.31.) önkormányzati rendelet az önkormányzat 2022. évi költségvetéséről szóló 2/2022. (III.1.) önkormányzati rendelet módosításáról - hatályba lépett 2022. június 1. napján;

• 9/2022. (V.31.) önkormányzati rendelet az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosításáról - hatályba lépett 2022. június 1. napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2022. május 26-i rendes Közgyűlésen elfogadott határozatok és a Közgyűlés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az iroda végezte a Közgyűlés és a bizottságok hatáskörébe tartozó döntések jogi kontrollját.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2022. május 1. – 2022. május 31. közötti időszakra vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2022.05.01. - 2022.05.31.** |
| **Főszám** | **Alszám** |
| **A) PÉNZÜGYEK** | **14021** | **718** |
| A.1. Adóigazgatási ügyek | 14021 | 718 |
| **B) EGÉSZSÉGÜGYI IGAZGATÁS** | **1** | **57** |
| **C) SZOCIÁLIS IGAZGATÁS** | **199** | **1301** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **135** | **680** |
| E.1. Környezet- és természetvédelem | 19 | 94 |
| E.2. Építésügyek, településrendezés, területrendezés | 26 | 264 |
| E.3 Építésügy | 0 | 0 |
| E.4 Kommunális ügyek | 90 | 322 |
| **F) KÖZLEKEDÉS ÉS HÍRKÖZLÉSI IGAZGATÁS** | **117** | **572** |
| **G) VÍZÜGYI IGAZGATÁS** | **4** | **37** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **574** | **2335** |
| H.1. Anyakönyvi és állampolgársági ügyek | 208 | 401 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 44 |
| H.3. A Választásokkal kapcsolatos ügyek | 1 | 7 |
| H.7. Igazságügyi igazgatás | 3 | 50 |
| H.8. Egyéb igazgatási ügyek | 360 | 1793 |
| **I) LAKÁSÜGYEK** | **95** | **677** |
| **J) GYERMEKVÉDELMI ÉS GYÁMÜGYI IGAZGATÁS** | **38** | **167** |
| **K) IPARI IGAZGATÁS** | **5** | **15** |
| **L) KERESKEDELMI IGAZGATÁS, TURISZTIKA** | **121** | **236** |
| **167M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **40** | **130** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **4** | **95** |
| **R) SPORTÜGYEK** | **1** | **8** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **156** | **2871** |
| U.1. Képviselő-testület iratai | 1 | 24 |
| U.2. Kisebbségi önkormányzat iratai | 0 | 3 |
| U.3. Szervezet, működés | 59 | 925 |
| U.4. Iratkezelés, ügyvitel | 1 | 95 |
| U.5. Személyzeti, bér- és munkaügyek | 11 | 550 |
| U.6. Pénz- és vagyonkezelés | 83 | 1265 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **0** |
| X.1. Honvédelmi igazgatás | 1 | 0 |
| X.2. Polgári védelmi, katasztrófavédelmi igazgatás | 1 | 0 |
| **IKTATOTT ÜGYIRATOK SZÁMA ÖSSZESEN:** | **15513** | **9899** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását. Május és június hónapban az érintett köztisztviselők vagyonnyilatkozat-tételi kötelezettségre történő felhívása és a vagyonnyilatkozatok átvétele folyamatosan történik.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző közgyűlés óta eltelt időszakban 609 db iktatott ügyirat keletkezett az irodán.

**1.** Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). 2022. június 7-én megjelentek az önkormányzati tulajdonú garázsok értékesítésre vonatkozó pályázatok (47 db).

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A Szombathely - Zanat kerékpárút építéshez kapcsolódó ingatlan adásvételi szerződések megkötésre kerültek, illetve a kisajátítási eljárások lezárultak.

A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

**2.** Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:**

A közbeszerzési eljárás minden részajánlat tekintetében sikeres volt. Két utcára vonatkozóan (Magyar L. u., Dozmat u.) a szerződés aláírás alatt van, munkaterület átadás június végén várható. További két utcára vonatkozóan (Nádasdy u., Paragvári u.) a szerződés előkészítés alatt van.

* **Gyöngyös-patak hídrekonstrukció:** A kivitelező kiválasztására irányuló közbeszerzési eljárás folyamatban van.
* **Vásárcsarnok környékének rekonstrukciója, kapcsolódó parkolók kialakítása:** A közbeszerzési eljárás eredményes volt, a nyertes vállalkozóval szerződés köthető. A forrás biztosításához átcsoportosítás szükséges.
* **Víztorony és környezetének fejlesztése, II. ütem:** A közbeszerzési eljárás eredményes volt, a nyertes vállalkozóval szerződés köthető. A forrás biztosításához átcsoportosítás szükséges.

**Szombathely Megyei Jogú Város Fenntartható Energia és Klíma Akcióterve (SECAP)** adatainak feltöltése a Polgármesterek Szövetsége honlapra folyamatban van.

A **Gothard-kastély** Modern Városok Program projektben egyeztetések vannak folyamatban a támogatás felhasználásáról a kastély állagmegóvására, illetve többletforrás bevonásának lehetőségére. A Vas Megyei Kormányhivatal Építésügyi és Örökségvédelmi Főosztályával egyeztetett, csökkentett tartalmú tervezés folyamatban van, a projekt meghosszabbítása szükséges. A határidők hosszabbításával kapcsolatos előterjesztés a Tisztelt Közgyűlés júniusi napirendjén szerepel.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló benyújtása megtörtént. A fel nem használt támogatás egyeztetéseket követően más MVP célra felhasználhatóvá válik.

A TOP közösségi szinten irányított helyi fejlesztési **(CLLD)** program keretében valamennyi projektben folyik a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben a műszaki-szakmai módosítás benyújtásához szükséges összehasonlító dokumentum elkészült. Továbbiakban szükséges a műszaki ellenőri nyilatkozattal alátámasztott műszaki eltérések kimutatásának elkészítése. Azt követően véleményezés céljából a dokumentumok a HACS részére megküldésre kerülnek.

A **Belvárosi közösségi tér fejlesztése** projektben a Közreműködő Szervezet részére benyújtott módosításra a KSZ hiánypótlást írt ki. A hiánypótlás benyújtásának határideje 2022.07.12.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a közbeszerzésre 2 db ajánlat érkezett, amelyből az egyik érvénytelen, a másik esetében hiánypótlás került kiírásra, amelynek beküldési határideje 2022.06.20.

A **TOP-7.1.1-16-H-ERFA-2021-00825** számú, „**Tószer téri sportpálya közösségi célú fejlesztése”** című projekt esetében elindult a közbeszerzési eljárás, az ajánlattételi határidő: 2022.06.15. A 2., 3. és 4. mérföldkő eltolása van folyamatban.

A **TOP-7.1.1-16-H-ERFA-2020-00749** számú, „**Közösségi terek sportfunkciókkal való bővítése”** című projekt esetében elindult a közbeszerzési eljárás, az ajánlattételi határidő: 2022.06.15. A 2. és 3. mérföldkő eltolása van folyamatban.

A **TOP-7.1.1-16-H-ERFA-2020-00750 „A 11-es Huszár úti lakótelepen lévő közpark közösségi célú fejlesztése”** című projekt esetében elindult a közbeszerzési eljárás, az ajánlattételi határidő: 2022.06.15. A 2. és 3. mérföldkő eltolása van folyamatban.

A **TOP-7.1.1-16-H-ESZA-2020-02011** számú **DigIT-AGORA - Okos város, okos közösségek** című projekt esetében a 2. számú szakmai beszámoló benyújtása van folyamatban, a határidő: 2022.06.15.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetében a közbeszerzési eljárás elindítása van folyamatban.

A **TOP-7.1.1-16-H-ERFA-2020-00780** számú „**A Szedreskert szabadtéri közösségi rendezvénytérré fejlesztése”** című projekt esetében elindult a közbeszerzési eljárás, az ajánlattételi határidő: 2022.06.15. A 2. és 3. mérföldkő eltolása van folyamatban.

A Horizont2020-as **JUSTNature** projekt megvalósítása során folyik a tudományos munka előkészítése, a város részéről folyamatban van a közösségi bevonás előkészítése és a „digital twin” szoftver, azaz a város 3D informatikai térképe új rétegeinek elkészítéséhez szükséges adatbázis átadása.

A „**Gazdaság-és foglalkoztatásfejlesztési partnerség a Szombathelyi járás területén**” című projekt megvalósítása 2022.03.31-én befejeződött. A Kormányhivatal által kezdeményezett módosítási kérelem Irányító Hatóság általi elbírálása megtörtént, a módosított támogatási szerződés aláírása informatikai probléma miatt jelenleg nem lehetséges. Újabb módosítási kérelem benyújtása ezt követően válik lehetségessé. A minősítési táblázat elfogadása az Innovációs és Technológiai Minisztérium Munkaerőpiaci Fejlesztési Főosztály részéről megtörtént. A szakmai és pénzügyi záráshoz kapcsolódó tevékenység folyamatos, a záró beszámoló benyújtásának határideje 2022. jún. 29.

A „**Szombathely fenntartható mobilitási tervének elkészítése (SUMP)”** projektben elkészült a társadalmi egyeztetésen beérkezett észrevételekkel kiegészített változat, a terv elfogadására a Közgyűlés részére előterjesztést a Városüzemeltetési Osztály készített.

A **European City Facility** projektben megtörtént a támogatási szerződés aláírása, és megérkezett a támogatás első előlegrészlete. Folyamatban van a szakértők beszerzése és a szakmai munka megkezdése. A Beruházási koncepció elkészítésének és a Közgyűlés általi elfogadásának határideje 2023. május 2.

A Waclaw Felczak Alapítvány **„Dwa bratanki”** felhívására benyújtott pályázat támogatást nyert, amiből 2022. május 6-án megvalósult a testvérvárosi megállapodás aláírása a lengyelországi Elblag várossal. A támogatással való elszámolás határideje 2022. július 15.

Együttműködésre kapott felkérést az Önkormányzat több **Horizont Európa** **pályázat** előkészítésében. A pályázatokat 2022. szeptemberéig kell benyújtani, célterületük a fenntartható mobilitás terjedésének elősegítése, szervezése. A konzorcium és a pályázati tartalom kialakítása mindegyik pályázat esetében folyamatban van.

A Klímabarát Települések Szövetsége felhívására pályázatot nyújtunk be a **lakosság csapadékvíz-gyűjtésének ösztönzésére**. A megpályázható max. 3,5 millió Ft-ból 500 l-es esővízgyűjtő tartályokat tervezünk beszerezni és - feltételekhez kötve – az érdeklődők között kiosztani. A VASIVÍZ vállalta a tartályok beszerelését. A pályázat benyújtási határideje 2022. jún. 30.

Konzorciumi tagként veszünk részt a **Horizont Európa** programba 2022. május 31-én benyújtott **OD4GROWTH** pályázatban, amely az Open Data, azaz nyitott adatbázisok témát járja körül, és adatbiztonsági, valamint GDPR-szempontok figyelembevételével vizsgálja meg, hogy hogyan lehetséges létrehozni és nyitottá tenni különböző adatbázisokat. A pályázatban városunk költségvetése 131.000 euró, nyertes pályázat esetén a megvalósításhoz 5% önerő biztosítása szükséges.

Az Európai Unió **New European Bauhaus** programjába a budapesti ABUD tervezőirodával közösen nyújtottunk be pályázatot 2022. május 27-én. Az összesen 45.000 € támogatást a Huszárlaktanyában egy közösségi kertnek a lakosság bevonásával történő megtervezésére és megvalósítására fordítjuk nyertes pályázat esetén.

A **TOP-6.2.1-15-SH1-2016-00002** azonosító számú, **„Óvoda fejlesztések Szombathelyen”** elnevezésű projekt esetében megtörtént a projekt fizikai zárása, a Közreműködő Szervezet részéről elfogadásra került a záró szakmai beszámoló és záró kifizetési igénylés.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében a készültség jelenleg 15%-os. Zajlik az eszközbeszerzésre vonatkozó közbeszerzési eljárás. A 99.500.000,- Ft-os többlettámogatási igény elbírálásra került, ezzel kapcsolatban folyamatban van a támogatási szerződés módosítása. Újabb többlettámogatási igény került beadásra a Közreműködő Szervezet részére, 99.915.877,- Ft összegben.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében az utolsó mérföldkő eltolása vált szükségessé, a beadott, de még el nem bírált többlettámogatási igény miatt. A projekt fizikai befejezésének dátumát 2022. szeptember 30-ra kívánjuk módosítani.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt Támogatási Szerződése 2022.05.13-án a támogató részéről is aláírásra került. Projektmenedzsment és kötelezően előírt nyilvánosság tevékenységekre a vállalkozó beszerzése folyamatban van. Az előleg elfogadásra került, kiutalása folyamatban.

Az **NKA Hangfoglaló Könnyűzene Támogató Program Kollégiuma** által támogatott **„Stratégia alkotás és a szombathelyi könnyűzenei élet fejlesztési koncepciójának kidolgozása”** projektben kapcsolatban a piackutatás elkészült, a tanácsadók elvégezték munkájukat. A projekt megvalósítása folyamatban van, a koncepció készül. Az elszámolás benyújtásának határideje meghosszabbodott, 2022.03.31-ről 2022.06.30-re módosult.

A **TOP-6.5.2-15-SH1-2016-00001** jelű, **„Megújuló Szombathely – tiszta energia saját erőből”** projekttel kapcsolatban az ajánlattételi felhívás a Miniszterelnökség Közbeszerzési Felügyeletért Felelős Helyettes Államtitkárságának Közbeszerzési Felügyeleti Főosztály részére folyamatba épített közbeszerzési ellenőrzés keretében megküldésre került. A kivitelezésre vonatkozó ajánlattételi felhívásra az ajánlatok beérkeztek, jelenleg a bírálati időszak zajlik.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** című projektben 2022.05.31-én a Kincstár által közbenső helyszíni ellenőrzésre került sor, a projekttel kapcsolatban mindent rendben találtak. A pályázat keretében megítélt támogatás hatályos összege 245.557.021,- Ft. A tervezettnél alacsonyabb kivitelezési költség, valamint a fajlagos költségvetési korlátok miatt, 5% tartalék képzés mellett a projektben elszámolható támogatás 149.141.954,- Ft. A fajlagos költségvetési korláttal érintett tételek esetében az Önkormányzatnak 6.785.333,- Ft saját forrást szükséges biztosítani. Az ezzel kapcsolatos előterjesztés a Tisztelt Közgyűlés júniusi ülésének napirendjén szerepel.

A **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projektnek 2022.06.09-én a Kincstár általi közbenső helyszíni ellenőrzésére került sor.

A **„Szombathely-Zanat kerékpárút megvalósítása”** című projekt megvalósíthatósága érdekében, a Támogatói Okiratban foglalt, támogatott tevékenység időtartamát és felhasználásának határidejét az Innovációs és Technológiai Minisztériummal lefolytatott előzetes egyeztetés és jóváhagyás alapján, 2024. 06. 30-ra szükséges módosítani. Az ezzel kapcsolatos előterjesztés a Tisztelt Közgyűlés júniusi ülésének napirendjén szerepel.

A **TOP-6.4.1-15-SH1-2016-00001** számú **„Szombathely Megyei Jogú Város kerékpárosbarát fejlesztése”** című projekt Szemléletformálás tevékenység programtervének megvalósítása folyamatban van.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2022. május 13-tól 2022. június 8-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 4 |
| Adósságkezelés | 0 |
| Átmeneti támogatás | 76 |
| Krízis támogatás | 79 |
| Rendszeres gyógyszertámogatás | 18 |
| Temetési segély | 2 |
| Fűtési támogatás | 0 |
| Rendszeres gyermekvédelmi támogatás | 37 |
| Hátrányos helyzet megállapítása | 28 |
| Önkormányzati lakásban lakók lakbértámogatása | 34 |
| Nem önkormányzati lakásban lakók bérleti díj támogatása | 34 |
| **Összesen** | **312** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – a járványhelyzetre tekintettel telefonon történő környezettanulmányt végeznek.

A Szociális és Lakás Bizottság a 2022. áprilisi ülésén 6 család részére **rendkívüli szociális krízishelyzetére tekintettel** önkormányzati tulajdonban lévő ingatlant jelölt ki. Az érintettek részére a bérlakások kijelöléséről szóló értesítések megküldése megtörtént.

A **Sport és Ifjúsági Iroda** vezetője az alábbi tájékoztatást adta az iroda munkájáról:

Az iroda megkezdte a szombathelyi székhelyű sportszervezetek 2022. évi támogatásairól szóló szerződések aláíratását és a támogatási összegek folyósítását.

Az iroda szervezésében folytatódott az óvodai és iskolai úszásoktatás tavaszi turnusa. Továbbá megszervezte és lebonyolította a Városi Diáksport rendezvényeket, többek között:

általános és középiskolások részére különböző kategóriában atlétika diákolimpia versenyeket, általános iskolások részére különböző kategóriában röplabda diákolimpia versenyeket, általános iskolások részére különböző kategóriában labdarúgó diákolimpia versenyeket.

Az iroda szervezésében kerültek megszervezésre és lebonyolításra a Városi Diáksport Napok.

Az iroda szervezésében kerültek lebonyolításra különböző szabadidős programok, többek között:

I. Takács József Tenisz emlékverseny,

Asztalitenisz Nyíltnap a Szombathelyi Asztalitenisz Kör bevonásával,

Városi Páros Lábtenisz Kupa.

Az iroda szervezésében megkezdődött a 2022. évi Városi Tenisz Férfi Csapatbajnokság, és elindította a nyári diáksport táborok szervezését.

Az iroda elkészítette és koordinálja a Kalandváros intézményi látogatásának tavaszi használatát.

Az iroda szervezésében került lebonyolításra a Kábítószerügyi Egyeztető Fórum soron következő ülése és elvégezte még a Vasi Diák Közösségi Szolgálat tevékenységéből fakadó adminisztratív feladatokat is.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2022. május - 2022. június 9. napja között az alábbi feladatokat végezte:

Önként vállalt önkormányzati feladatok és civil területén végzett feladatok:

* Szent Márton Kártya ügyintézés,
* babaköszöntő csomagok előkészítése,
* kapcsolattartás a civil szervezetek képviselőivel,
* az Önkormányzati Támogatási Rendszerben regisztrációk jóváhagyása, elszámolások kezelése, lezárása;
* polgármesteri keret terhére támogatási szerződések elkészítése.

Egészségügy területén végzett feladatok:

* az Egészségügyi Szakmai Bizottság májusi üléséről jegyzőkönyv elkészítése,
* májusi bizottsági, közgyűlési határozatok végrehajtása,
* júniusi közgyűlési, bizottsági előterjesztések elkészítése,
* szándéknyilatkozat kiállítása praxisvásárlási támogatáshoz,
* Semmelweis-napi díjátadó szervezésével kapcsolatos,
* feladat-ellátási szerződés megszüntetésével kapcsolatos feladatok (Honlap módosítása, várakozási engedély visszavétele),
* egészségügyi civil szervezetekkel kötendő támogatási szerződések előkészítése, szervezetek értesítése a döntésről;
* egészségügyi szolgálati jogviszony melletti egyéb munkavégzés engedélyezése.

Kultúra területén végzett feladatok:

* 2022. májusi bizottsági és közgyűlési határozatok végrehajtása,
* rendelkező levelek, támogatási szerződés készítése,
* júniusi bizottsági, közgyűlési előterjesztések elkészítése,
* kulturális intézmények aktuális ügyeinek intézése,
* az idei két napos Bloomsday kortárs művészeti fesztivál előkészítése,
* a városházi Teraszkoncertek előkészítő munkái.

Köznevelés területén végzett feladatok:

* májusi bizottsági, közgyűlési határozatok végrehajtása,
* júniusi bizottsági, közgyűlési határozatok elkészítése,
* KIR adatszolgáltatással kapcsolatos feladatok,
* az óvodák továbbképzési programjának és a beiskolázási terve összhangjának óvodánkénti ellenőrzése,
* a pedagógusnapi kitüntetések átadásának lebonyolítása,
* az óvodavezetők önértékelésével, tanfelügyeleti ellenőrzésével kapcsolatos ügyek intézése;
* a szakmai naphoz kapcsolódó rajzpályázat előkészítése,
* az országos tanulmányi versenyen helyezést elérő tanulók és felkészítő tanáraik jutalmazásának előkészítése.

A **Közgazdasági és Adó Osztály** vezetője az alábbi tájékoztatást adta az osztály munkájáról 2022. május – 2022. június 9. beszámolási időszakra vonatkozóan:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda és az Adóvégrehajtási és Könyvelési Iroda** 2022. 05. 01. és 2022. 06. 08. közötti időszakban a külön jogszabályokban meghatározott esetekben 93 db adó- és értékbizonyítvány készített el és küldött meg a kérelmezők részére.

A naptári évvel azonos üzleti év szerint működő, állandó jellegű iparűzési tevékenységet végző vállalkozásoknak a 2021. adóévről 2022. május 31. napig kell a helyi iparűzési adóbevallást benyújtani a székhely, illetve telephely szerinti önkormányzati adóhatósághoz. Az egyéni és társas vállalkozások adóbevallási kötelezettségüket elektronikusan cégkapuról, illetve ügyfélkapuról teljesíthették. A helyi iparűzési adóról szóló adóbevallás 2021. évtől kizárólag az állami adóhatóság által rendszeresített elektronikus nyomtatványon (21HIPA), az állami adóhatóság hatáskörébe tartozó adókról szóló bevallások benyújtására vonatkozó rendelkezések értelemszerű alkalmazásával teljesíthető. Az állami adóhatóság a hozzá beérkezett, számszaki hibát, ellentmondást nem tartalmazó adóbevallást az adóalany által a bevallási nyomtatványon megjelölt székhely, telephely(ek) szerinti önkormányzati adóhatóság részére haladéktalanul továbbítja.

Az elektronikusan beérkezett közel 5000 db adóbevallás ellenőrzése, feldolgozása megkezdődött.

A 2021. évben végződő adóévben azon, a helyi adókról szóló 1990. évi C. törvény szerinti vállalkozó esetén, amely azzal felel meg a kis- és középvállalkozásokról, fejlődésük támogatásáról szóló 2004. évi XXXIV. törvény (a továbbiakban: KKV törvény) szerinti mikro-, kis- és középvállalkozássá minősítés feltételeinek, hogy esetében a KKV törvény 3. § (1) bekezdés b) pontjában meghatározott nettó árbevétel vagy mérlegfőösszeg értékhatár legfeljebb 4 milliárd forint, a helyi iparűzési adó mértéke 1 százalék. A kedvezményes adómérték a 2021. évi helyi iparűzési adóbevallásban érvényesíthető. Az 1 százalékos csökkentett iparűzésiadó-mérték az uniós állami támogatási szabályok szerint állami támogatásnak minősül. Ezen támogatástartalomról a vállalkozó számára az önkormányzati adóhatóság visszaigazolást készít és küld ki a tárhelyekre.

|  |
| --- |
| **KIMUTATÁS A 2022. JÚNIUS. 03-IG BEFOLYT ADÓBEVÉTELEKRŐL** |
|  |  |  |  |
| Számlák megnevezése | 2022. évi előirányzat | 2022. 06.03-ig befolyt  | Teljesítés az éves előirányzat %-ban |
| iparűzési adó | 8 200 000 000 Ft | 4 690 963 172 Ft | 57,21% |
| építményadó | 1 234 000 000 Ft |   632 517 097 Ft | 51,25% |

A hátralékkal rendelkező adózókat folyamatosan felszólítja az iroda a tartozás rendezésére, ennek elmaradása esetén velük szemben végrehajtási intézkedéseket foganatosít, amelyek keretében hatósági átutalási megbízások (inkasszók) kerülnek benyújtására, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja a követelést és kényszeríti ki a teljesítést.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást.

Közreműködött az északi iparterület rendezésével, a terület kiajánlásával, értékesítésével, közművesítésével kapcsolatos feladatok ellátásában, egyeztetett a terület energiaellátását tervező Villkász Kft.-vel és az EON képviselőjével.

Egyeztetett a Kolozsvár utcai közművek kiváltásáról a Vasivíz Zrt. vezetésével, a Falco Zrt.-vel és a Földhivatallal. Megbeszéléseket folytatott az északi elkerülő út menti, önkormányzati ingatlanok belterületbe vonásáról.

Az M86-os autóút megvalósítása érdekében a településrendezési tervek tárgyalásos eljárásban történő módosítását megelőző partnerségi eljárást lezárta. Polgármesteri válaszleveleket készített, főépítészi tájékoztatást nyújtott az ügyfelek megkeresésére válaszolva. Tervezői szakmai konzultációkat folytatott le, részt vett a Területi Tervtanács ülésén az Állami Főépítészi Irodában.

A **Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az osztály munkáját érintően az alábbi jogszabályváltozás került kihirdetésre és lépett hatályba.

A veszélyhelyzet megszűnésével összefüggő szabályozási kérdésekről szóló 2022. évi V. törvény módosította a veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvényt, amelyből 2022. június 1. napjától hatályon kívül helyezték a társasházaknak – a társasházakról szóló jogszabályoktól eltérő – működéséről szóló átmeneti szabályokat.

Az **Általános Hatósági Iroda** 2022. május havi munkavégzéséről az alábbiakban adok tájékoztatást.

Az Általános Hatósági Irodához tartozó *anyakönyvvezetők* munkája során 2022. május 1-31. között az alábbi új anyakönyvi események történtek:

* születés anyakönyvezése: 148,
* házasságkötés: 53,
* haláleset anyakönyvezése: 170.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2022. május 1-31. között a bejegyzett események száma az alábbiak szerint alakult:

* születési események és ehhez kapcsolódó változások: 663,
* házassági bejegyzések és ehhez kapcsolódó változások: 121,
* halotti bejegyzések: 11.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2022. május hónapban 55 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

Továbbá az alapfeladatokon túl május 29-én a Magyar Hősök Emléknapja alkalmából tartott városi ünnepségen is közreműködtek.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2022. május 1-31. között 126 ügyben indult meg a hagyatéki leltározás, összesen 1330 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2022. május hónapban összesen 84 kérelem érkezett:

* 12 kereskedelmi és kulturális célú közterület-használati kérelem;
* 64 kereskedelmi tevékenységgel kapcsolatos kérelem;
* 1 szálláshely-szolgáltatási tevékenységgel kapcsolatos kérelem;
* 5 teleppel kapcsolatos kérelem;
* 1 rendezvénytartási kérelem;
* 1 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. A nyilvántartás felülvizsgálata során 2022. május hónapban 57 nyilvántartásba vett kereskedelmi tevékenység hivatalból történő törlésére került sor. A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2022. május hónapban 2 állatvédelmi hatósági ügyben hozott határozatot, amelyekben figyelmeztetés szankciót alkalmazott az állatvédelmi jogszabályok megsértése miatt.

A vadak Szombathely belterületén történő egyre gyakoribb megjelenésével kapcsolatban megszaporodó lakossági bejelentések miatt, a probléma mielőbbi hatékony és jogszerű megoldása érdekében az iroda szervezésében 2022. május 11. napján megtartásra került a Vadászati Kerekasztal. A megbeszélésen részt vettek a Szombathelyen működő vadásztársaságok (Aranypatak Vadásztársaság, Savaria Vadásztársaság, Berek-völgye Vadásztársaság, Jáki-Sorok Vadásztársaság, Szombathelyi Vadvirág Vadásztársaság, Sormás Völgye Vadásztársaság) képviselői, a tájegységi fővadász, a Vas Megyei Kormányhivatal Agrárügyi Főosztálya, valamint a Szombathelyi Rendőrkapitányság képviselője is.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. Ebben a hatáskörben az iroda 2022. május 1-31. között 15 esetben végzett bejelentés, illetve saját észlelés alapján hatósági ellenőrzést (helyszíni szemle). A jegyzőkönyvek alapján 13 esetben eljárásokat kezdeményeztünk a Vas Megyei Kormányhivatal Agrárügyi Főosztály Növény- és Talajvédelmi Osztályánál).

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2022. május hónapban összesen 151 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2022. május hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2022. május | 111 | 75 |

A Hatósági Osztályhoz tartozó **Közterület-felügyelet** 2022. május 1-31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 222 db lakossági bejelentés érkezett. A lakossági bejelentések a Közterület-felügyelet felé 201 esetben telefonon, 15 esetben elektronikus úton, 6 esetben pedig személyesen történtek.

A Szombathelyi Rendőrkapitányság hivatalos megkeresésére 9 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 6 esetben alkalmazott hangszórón keresztül figyelmeztetést, valamint 4 esetben alkalmazott feljelentést. 100 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság különböző szervezeti egységei összesen 24 esetben, a SZOVA NZrt. és a SZOMPARK Kft. a munkavégzésük elősegítése érdekében 2 esetben kértek segítséget.

A Szombathelyi Rendőrkapitányság járőrei 6 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

1. Gépkocsizó reagáló szolgálat

A reagáló szolgálat a fenti időszakban 139 esetben alkalmazott szabálysértések észlelése esetén figyelmeztetést. 4 esetben helyszíni bírságot, 30 esetben a gépjármű üzembentartójának távollétében helyszíni bírságot szabott ki, illetve 19 esetben alkalmaztak feljelentést, és 674 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 14 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 288 esetben alkalmaztak figyelmeztetést. Közrendvédelmi szabálysértések miatt a felügyelők 18 esetben éltek a figyelmeztetés lehetőségével.

Helyszíni bírságot közúti közlekedési szabályok megszegése miatt 56 esetben szabtak ki. A kiszabott bírságok összege összesen 690.000,- forint volt.

Szabálysértési feljelentést közúti közlekedési szabályok megszegése miatt 3 esetben, közrend elleni szabálysértés elkövetése miatt 7 esetben alkalmaztak.

A járőrszolgálat által mobiltelefonos applikáción keresztül összesen 41 jelzés került beküldésre, amelyek további intézkedéseket igényeltek.

A Rákóczi Ferenc utca 104. szám alatt található szelektív hulladékszigetnél lévő térfigyelő kamera helyszínén az illegális hulladék lerakások megfigyelése, ellenőrzése folyamatos. A közbiztonsági térfigyelő kamerarendszernek és a járőrszolgálat általi fokozott ellenőrzésnek köszönhetően a szelektív sziget köztisztasága nagy mértékben javult, ezen a helyszínen a szabályszegések megszűnni látszanak.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított.

A belváros közbiztonságának és köztisztaságának növelése és annak megóvása érdekében továbbra is állandó járőrpár hajtja végre a közterületi ellenőrzéseket, valamint a szükséges intézkedéseket. A Gyöngyösparti sétány és környékének ellenőrzése folyamatos, illetve az ellenőrzések számát szinten tartja a Felügyelet.

1. Mezőőri szolgálat

A mezőőri szolgálat munkatársai a külterületi részeken 5 esetben észleltek és dokumentáltak illegális hulladéklerakást, amelyben a szükséges intézkedéseket maradéktalanul megtettük és lefolytattuk. A mezőőri szolgálat 2 esetben kezdeményezett illegális hulladék elhelyezése miatt közigazgatási eljárást.

A Szombathelyi Rendőrkapitányság irányába nem vált szükségessé büntető eljárás kezdeményezése a mezőőri szolgálat által. Redmine applikáción keresztül 5 esetben történt jelzés leadása.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2022. májusi tevékenységéről az alábbiakban számolok be:

|  |  |
| --- | --- |
| 2022. május hónap | db |
| A hónap 1. napján a telepen lévő kutyák száma | 7 |
| Közterületen befogott kutya | 11 |
| A telepről a gazdának átadott kutya | 6 |
| Örökbeadott kutya | 1 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Lakossági bejelentésre közterületen keresett, de meg nem talált kóbor eb | 2 |
| Kutyatetem | 0 |
| Egyéb állattetem (galamb, sün, macska, patkány stb.) | 13 |
| A hónap utolsó napján a telepen lévő kutyák száma | 11 |

A Vas Megyei Kormányhivatal Szombathelyi Járási Hivatal Élelmiszerlánc-biztonsági és Állategészségügyi Osztály egy közterületen befogott, embert harapott eb 14 napos hatósági megfigyelését rendelte el az Állategészségügyi és Ebrendészeti Szolgálat Hajnóczy József utcai telephelyén, mivel az eb egy éven belül veszettség elleni védőoltásban nem részesült.

1. Egyéb feladatok

*Forgalomra alkalmatlan gépjárművek:* A fenti időszakban összesen 17 esetben történt észlelés. 7 db gépjármű került elszállításra, amelyből 4 esetben történt meg a kiváltás a tulajdonos által.

A közterületről a korábbi években elszállított gépjárművek közül összesen 1 esetben történt forgalomból való végleges kivonás az illetékes kormányhivatal által. Ezzel a határozattal lezárult a 2019. évben és az azt megelőző években beszállított gépjárművek forgalomból történő végleges kivonása. Ezen felül folyamatban lévő kérelmezési eljárás jelenleg nincs folyamatban.

A Felügyelet a tulajdonjogban történt változás bejegyzésének elmulasztása miatt az május hónapban nem kezdeményezett járművek ideiglenes kivonását. Továbbá a felügyelők nem észleltek külföldi hatósági jelzéssel ellátott forgalomra alkalmatlan gépjárművet.

*Illegális hulladék elhelyezés:* A hatáskörrel rendelkező Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 15 esetben kezdeményezett a Felügyelet közigazgatási eljárást.

*Zöld területen való várakozás miatti közigazgatási eljárás:* A fenti időszakban összesen 12 esetben indított új közigazgatási hatósági eljárást az elkövetett szabályszegések miatt. Összesen 23 esetben történt határozathozatal, amelyből 15 esetben figyelmeztetés közigazgatási szankció került kiszabásra, 8 határozatban pedig a jogsértés el nem követése került megállapításra.

Jelenleg 14 közigazgatási eljárás van folyamatban.

*Közösségi együttélés szabályainak megszegése miatt indított közigazgatási eljárások:*

A Közterület-felügyelet az Általános Hatósági Iroda felé összesen 5 esetben indított közigazgatási eljárást közterület-használati hatósági szerződés hiányában történő közterület-használat miatt, valamint 3 esetben forgalomra alkalmatlan gépjármű közterületen történő engedély nélküli tárolása miatt.

*Büntetőeljárások megindítása:* A Közterület-felügyelet összesen 2 esetben indított büntetőeljárást a Szombathelyi Rendőrkapitányság irányába. Ebből 1 esetben „garázdaság” vétségének elkövetése miatt, valamint 1 esetben „Hulladék gazdálkodás rendjének megsértése” vétsége miatt.

*Rendezvénybiztosítások, egyéb feladatvégrehajtások:*

2022. május 27-én a Közterület-felügyelet közreműködött az „Állati jó nap” megtartásában, ahol bemutatásra került az Állategészségügyi és Ebrendészeti Szolgálat.

2022. május 29-én a Közterület-felügyelet munkatársai rendezvénybiztosítási feladatokat látott el Szombathely, Március 15. téren a „Hősök napja” megemlékezés során.

A Közterület-felügyelet felkérés alapján 2 esetben vett részt gyermeknapi rendezvényen.

Szombathely város területén folytatódott a lomtalanítási, illetve az utcatakarítási munkálatok elvégzése, amely során a közterület-felügyelők minden esetben terület zárási, parkoló ürítési, valamint konténer biztosítási feladatokat láttak el. Ezek az események heti rendszerességgel történtek, összesen 3 helyszínen 6 alkalommal.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP Képtár eszközbeszerzés IV.**(informatikai eszközök) | Nyertes ajánlattevő az MMS One Zrt.Győr. Szerződés köthető: 2022. 06. 07-től. |
| 2. | **Fitnesz parkok és streetball pályák kialakítása, Szedreskert szabadtéri színpad kialakítása (CLLD projekt)**  | Ajánlattételi határidő: 2022. 06. 15. |
| 3. | **TOP – Képtár vizesblokk felújítása II.** | Az ajánlatok értékelése folyamatban van. |
| 4. | **Játszóterek fejlesztése (CLLD)**  | Az ajánlatok értékelése folyamatban van. |
| 5. | Zanati kerékpárút  | Az eljárásban beérkezett mindkét ajánlat 300 millió Ft feletti, erre tekintettel - a KBB május 11-i ülésén - az eljárás eredménytelen.Új eljárás előkészítése folyamatban van. |
| 6. | **Belterületi utak fejlesztése** **(Paragvári u., Nádasdy u., Magyar u., Dozmat u.)** | Magyar utca, Dozmat utca szerződései 2022. május 12. napjától megköthetők a nyertes Litor Kft-vel.Paragvári utca, Nádasdy utca szerződései 2022. június 9. napjától megköthetők a nyertes Small Kft –vel valamint a Benner Kft-vel. |
| 7. | **Víztorony – KRESZ Park felújítása**  | A szerződés 2022. 06. 02-től köthető. |
| 8. | **Vásárcsarnokhoz kapcsolódó parkolók kialakítása** | A szerződés 2022. 06. 26-tól köthető. |
| 9. | **Gyöngyös patak hídrekonstrukció** | Ajánlattételi határidő: 2022.06.23. |
| 10.  | **TOP Új bölcsőde eszközbeszerzés**  | Ajánlattételi határidő: 2022.06.21. |
| 11. | **Régi strand területén parkolók tervezése kivitelezése**  | Ajánlattételi határidő 2022. 06. 21. |
| 12. | **Gyöngyösszőllősi Klubház CLLD** | Ajánlattételi határidő: 2022. 06. 28. |
| 13. | **Vállalkozói központ CLLD** | Közbeszerzési tanácsadó beszerzése 2022. 06. 08-i ajánlattételi határidővel megtörtént. A szerződéskötés folyamatban van. |

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján 2022. május 11. és 2022. június 9. napja közti időszakban az ***iktatott ügyek száma 567 db***, amelyből

* parkfenntartás 16 db,
* közutak, közterületek üzemeltetése és fenntartása
* kezelői hozzájárulások (közművek elhelyezése,

közterületek bontása, útcsatlakozások kialakítása,

rendezvények) 190 db,

* úthiba 20 db,
* behajtási engedély 13 db,
* telephely igazolások 2 db,
* köztemetők üzemeltetése és fenntartása 4 db,
* csapadékvíz-elvezetés 1 db,
* helyi közösségi közlekedés 16 db,
* a köztisztaság 33 db,
* kéményseprő ipari közszolgáltatás 0 db,
* az e-közműegyeztetéssel, a nem közművel összegyűjtött

háztartási szennyvíz begyűjtéséről és ártalommentes elhelyezése 0 db,

**összesen: 295 db**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

2022. május 11. és 2022. június 9. napja közti időszakban az **iktatott hatósági ügyek szám 272 db,** amelyből

* fakivágás 40 db,
* közterület-használat 125 db,
* vízgazdálkodás 0 db,
* környezetvédelem (zajvédelem és egyéb) 61 db,
* hulladékgazdálkodás 46 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Blaguss Agora Hungary Kft. kérelemmel fordult az Önkormányzathoz, hogy a jelenlegi szolgáltatói ár nem fenntartható az extrém üzemaganyár emelkedés miatt, ezért kompenzációs kezdeményezést nyújtott be.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, valamint javítása a városban folyamatosan történik.

A város területén lévő zárt csapadékcsatorna és víznyelő mosatása időjárástól függően folyamatosan kerül elvégzésre.

A város több pontján kihelyezésre kerültek a sütőolajgyűjtő edények.

A Parkerdő területére kettő darab zárható hulladékgyűjtő konténer került kihelyezésre a kint élők kommunális hulladékának gyűjtése céljából, melynek a bérlését a város 2022. január 1-től megrendelte, de az elszállítás díját nem az önkormányzat fizeti.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

22 civil szervezet csatlakozott már a programhoz, így több park és játszótér örökbefogadása van folyamatban. Az együttműködési megállapodások megkötése folyamatosan történik.

2022. június 3-án sor került önkormányzati intézmények, civil szervezetek, képviselő-testület, Polgármesteri Hivatal munkatársai, önkéntesek összefogásával a városi nagytakarításra.

Az idei évben is elkezdődtek az utcatakarítások, a város több pontján a SZOVA NZrt. folyamatos végzi ebben a hónapban is a munkát.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a parkfenntartási feladatokat, mint fűnyírást, parkok takarítását, balesetveszélyes fák kivágását, virágágyások beültetését folyamatosan végzi. A VárosFa programban 70 db fára vonatkozó regisztráció megtörtént, a dokumentáció feltöltése folyamatban.

A Falco Zrt. támogatásával a Mérleg utcai játszótér kivitelezése folyamatban van. A Falco Zrt. kivitelezésében a Joskar-Ola lakótelepi kutyafuttatón kutyatrenírozó eszközök elhelyezése megtörtént. Következő helyszínként a 11-es Huszár úti lakótelepen valósul meg a kutyafuttatón kutyatrenírozó eszközök kihelyezése.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatos.

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezőjével a szerződéskötés megtörtént, a munkaterület átadásra került. A kivitelezési munkák folyamatban vannak, a készültség meghaladja a 15 %-ot.

**Szombathely-Balogunyom településeket összekötő kerékpárút** kivitelezővel a szerződéskötés megtörtént, a munkaterület átadásra került. A kivitelezési munkák megkezdődtek.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat: a munkavégzés folyamatos, a kivitelezési készültségi szint hozzávetőlegesen 30%- os.

Eszközbeszerzésre vonatkozó közbeszerzési eljárás során a Közbeszerzési Bizottság az eljárás indító dokumentumokat elfogadta, a Közbeszerzési Értesítőbe a hirdetmény feladásra került.

**Szombathely, Esterházy Antal u. új bölcsőde közterületről megközelíthető parkolóinak** kiépítése a Somlai Mérnöki Iroda Kft. által készített tervdokumentáció alapján: Munkaterület átadása megtörtént.

**TOP-6.1.4-16 „Képtár turisztikai fejlesztése”** című pályázat:

Az informatikai eszközök beszerzésére vonatkozó közbeszerzési eljárás eredményesen zárult, a szerződéskötés előkészítése folyamatban van.

A Képtár épületébe látogatók részére fenntartott női-férfi vizesblokk felújítására vonatkozóan kiírt, megismételt közbeszerzési eljárás során 2 db ajánlat érkezett, az ajánlatok értékelése folyamatban van.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"**. A kivitelező a munkákat 2022. május 19-i dátummal készre jelentette, a műszaki átadási – átvételi eljárás elkezdődött.

**TOP-6.1.5-15-SH1-2019-00002 Ferenczy I. utcai fejlesztés:** a kivitelezés folyamatos, jelenleg 30% készültségi szinten áll.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kivitelező beszerzésére vonatkozó közbeszerzési eljárás megindításra került, ajánlattételi határidő: 2022. 06. 15.

**TOP-7.1.1-16-H-101-1** **A Tószer téri sportpálya közösségi célú fejlesztése - streetball pályák projektben:** a kivitelező beszerzésére vonatkozó közbeszerzési eljárás megindításra került, ajánlattételi határidő: 2022. 06. 15.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése” projektben** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítás: a kivitelező beszerzésére vonatkozó közbeszerzési eljárás megindításra került, ajánlattételi határidő: 2022. 06. 15.

**TOP-7.1.1-16-H-ERFA-2020-00750 jelű „A 11-es Huszár úti lakótelepen lévő közpark közösségi célú fejlesztése” projektben** a kivitelező beszerzésére vonatkozó közbeszerzési eljárás megindításra került, ajánlattételi határidő: 2022. 06. 15.

**TOP-7.1.1-16-H-ERFA-2020-00783 jelű „Játszóterek fejlesztése” projektben** aSzombathely, 3785/332 (Nagy László utca - Kodály Zoltán utca) és 6615/31 hrsz. (Barátság utca) alatti ingatlanokon a játszótér felújítására vonatkozó közbeszerzési eljárás folyamatban, a beérkezett ajánlatok értékelését irodánk megkezdte.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** az örökségvédelmi engedély rendelkezésre áll, a kiviteli tervdokumentáció és az árazott költségvetés elkészült. A műszaki ellenőr beszerzése megtörtént. Támogató (Magyar Államkincstár) jóváhagyását követően indítható a kivitelező beszerzésére irányuló beszerzési eljárás.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelező beszerzésére vonatkozó közbeszerzési eljárás megindításra került, ajánlattételi határidő: 2022. 06. 28.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** az engedélyezési és teljes körű kiviteli tervdokumentáció árazott és árazatlan költségvetés elkészült. Támogató (Magyar Államkincstár) jóváhagyását követően indítható a kivitelező beszerzésére irányuló közbeszerzési eljárás.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtott be az Önkormányzat a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálása folyamatban van, melyhez szükséges feltétel volt a SZOMHULL NKft., mint közszolgáltató megfelelőségi véleményének MEKH által történő kiállítása. 2022. május 27-én megkapta a SZOMHULL NKft. a megfelelőségi véleményt, így az Irányító Hatóság előtt elhárult az akadály a Támogatási Szerződés módosítására, melyet még nem kaptunk meg.

**Gothard-kastély állagmegóvási munkái:**

Az örökségvédelmi engedélyben rögzített előírások (egyéb szakértők bevonása, engedélyek megszerzése) miatt, illetve a rögzített feladatok megvalósításához szükséges pénzügyi fedezet megteremtésének vizsgálata folyamatos.

A Közgyűlés a 266/2021.(XII.16.) Kgy. sz. határozata alapján a támogatási összeg felhasználási lehetőségének biztosítása érdekében a Szalai Építész Iroda Kft-vel szerződést kötöttünk a csökkentett műszaki tartalmú tervek elkészítésére. A tervezők a szerződéses munkákat megkezdték.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciójával összefüggésben kiírt közbeszerzési eljárás eredményesen zárult, a szerződéskötés folyamatban van.
* A Víztorony környezetének fejlesztésével összefüggésben kiírt közbeszerzési eljárás eredményesen zárult, a szerződéskötés folyamatban van.
* A Szent István király utcai hídrekonstrukcióra vonatkozó tervezési szerződés megkötésre került, a tervek e-közműre történő feladása megtörtént, az engedélyezési tervek elkészültek, az engedélyezési folyamat elindult. Az építési engedély kiadásra került. A kiviteli tervek és a tervezői költségbecslés készítése folyamatban. A közbeszerzése eljárás előkészítése megkezdődött.
* Belterületi útfejlesztésekkel összefüggésben a közbeszerzési eljárás a Paragvári utca és Nádasdy utca tekintetében, a megismételt közbeszerzési eljárás eredményesen zárult, a szerződéskötés előkészítése megkezdődött, A Magyar László és a Dozmat utcák vonatkozásában a szerződéskötés folyamatban vannak.

**1625/2021. (IX.3.) Korm. határozat szerinti + 300 millió Ft támogatás**

Zanati kerékpárút fejlesztése projekt: A kivitelező kiválasztására vonatkozó feltételes közbeszerzési eljárás eredménytelenül zárult. A megismételt eljárás előkészítése megkezdődött.

**Egyéb tervezések:**

* Bakó utcai nagy játszótér tervezési feladatokra vonatkozóan a tervező beszerzésre, és a tervezési szerződés aláírásra került, a tervezés folyamatban van.
* Szent István király utca – Rumi út csomópontjában gyalogos átkelőhely kialakítására vonatkozó engedélyezési és teljeskörű kiviteli terv elkészítésére vonatkozóan tervezési szerződés aláírásra került, a tervezési folyamat elindult.
* 86. számú Rédics-Szombathely-Mosonmagyaróvár másodrendű főút 80+153 km szelvényében lévő csatlakozás ideiglenes használatára vonatkozó tervdokumentáció elkészítésére vonatkozóan szerződés aláírásra került, a tervezési folyamat elindult.
* Gyalogátkelőhelyek kiépítésére (Demeter utca - Metro előtt, Kassák L. - Faludi F. utca kereszteződésében, Kodály Z. utca 1-12. között, Szófia-Maros utca kereszteződésében) vonatkozó tervezési szerződés aláírása folyamatban van.
* Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítására vonatkozó tervezői ajánlatok beérkeztek. A tervezői szerződéskötés folyamatban van.
* Okos zebra (Intelligens gyalogosátkelő rendszer) telepítésére (Sörház – Hollán E. utca között, Váci M. u. 32., Simon I. – Kodály Z. utca között) vonatkozó kivitelezői szerződés aláírás alatt van. Az okos zebrák villamos energia ellátásával összefüggő munkákat megrendeltük.
* A Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom kialakításával összefüggésben az engedélyezési és kiviteli tervek elkészítésére vonatkozó tervező beszerzés eredménytelenül zárult, a megismételt eljárás folyamatban van.
* A Szombathely, Stromfeld Aurél-lakótelepen a Kemény Zsigmond utca 35-39. számú társasház mögötti (1705/84 hrsz-ú) ingatlanon lévő játszótér kerítésének cseréjére, valamint a 1695/29 hrsz. alatti ingatlanon (meglévő sportpálya mellett) pihenőpark kialakítására vonatkozó kiviteli terv elkészítésével összefüggésben a tervező beszerzés folyamatban van.
* Szőlősi és Rumi út felújításával összefüggésben a tervezési feladatokra vonatkozó ajánlatok alapján a szerződéskötés előkészítése elkezdődött.
* A Szombathely, Károly Róbert utca és Szent Gellért utca közötti területen (9487/3; 9144/2. hrsz.) parkolóhelyek kialakítására vonatkozó vázlatterv elkészítését megrendelte az iroda.
* 9700 Szombathely, Éhen Gyula téren (6752. hrsz.) a zöldterület mellett új parkolóhelyek kialakítására vonatkozó tervezői ajánlatok beérkeztek. A tervezői szerződés aláírás alatt van.
* A Szombathely, Rohonci út 46-50. számú társasház mögötti, 2808/13 hrsz. alatti ingatlanon új parkolók kialakítására vonatkozóan a szerződés aláírásra került.
* A Szombathely, 11-es Huszár út, 2164/10 hrsz. alatti ingatlanon meglévő játszótér felújítására vonatkozóan a tervezői szerződés előkészítés alatt.
* Szombathely, Bem és Szűrcsapó utca közötti (2786/1, 2778 hrsz) parkrehabilitációra vonatkozóan a tervezői ajánlatok beérkeztek. A szerződéskötés folyamatban van.
* Szombathely Váci Mihály utca 32-34 (2759/50 hrsz) mögötti területén parkoló kiépítésére vonatkozó tervezői ajánlatok beérkeztek. A szerződés aláírásra került.
* A volt Strand területén parkolók kialakítására vonatkozó tervezési és kivitelezési feladatokkal kapcsolatos feltételes közbeszerzési eljárás előkészítését az iroda elvégezte, az eljárásindító adatlapot a Közbeszerzési Iroda részére 2022. május 25-én átadta.

**Elena Projekt** - Az STS-KKS vállalkozói konzorcium által elkészített energetikai felmérések alapján elkészült Szombathely város vonatkozásában az RMT (Részletes Megvalósíthatósági Tanulmány). Az RMT alapján - a Szombathelyi Önkormányzat által korábban kijelölt 17 helyszínen - háromféle beruházást lehet megvalósítani, Esco-s finanszírozással: napelemes rendszer kiépítését (15), világítás rekonstrukciót (12), illetve hőszivattyús melegvízellátást (3). Az RMT alapján a modernizációs beruházások gyakorlati megvalósításának végrehajtását/finanszírozását végző cég (ESCO) beszerzésére a közbeszerzési eljárás előkészítése megkezdődött. A projekt helyszín kiválasztásra került: Aréna sportcsarnok régi és új szárny. Az épületekkel összefüggésben az E.ON meghatalmazás a szakértők részére megküldésre került. Az ESCO cég beszerzésével kapcsolatos üzemeltetési feltételek meghatározásra kerültek.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Szombathely-Kőszeg ivóvízellátási rendszer, valamint a szennyvízelvezetési és -tisztítási rendszer részét képező települési önkormányzatok, mint ellátásért felelősök a víziközmű szolgáltatásról szóló 2011. évi CCIX. törvényben kötelezően előírt víziközmű vagyonértékelési feladatok elvégzésére a Vasivíz Zrt.-vel kötöttek megbízási szerződést. A Pátria Consult Gazdasági Tanácsadó és Vagyonkezelő Zrt. a vagyonértékelési dokumentumokat átadta.

A Vasivíz Zrt. által kezdeményezett VEF-2019-48 „Energiahatékonyság fejlesztése a Vasivíz Zrt. szolgáltatási területén” nyertes pályázat megvalósításához a Konzorciumi megállapodás 2021. július 13-án aláírásra került.

A Vasivíz Zrt. a Szombathely-Kőszeg Térségi víziközmű rendszeren képződött víziközmű használati díj terhére elszámolható beruházásait, felújítási-pótlási munkáit ütemezetten végzi. A 2022-2036 időszak GFT-je (Gördülő Fejlesztési Terv) módosításának egyeztetése megtörtént. A 2011. évi CCIX. törvény és az 58/2013. (II.27.) Korm. rendelet szerint a Magyar Energetikai és Közmű-szabályozási Hivatal (MEKH) jóváhagyásának beszerzése megtörtént.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. A térinformatikai rendszer kibővült a hulladékos modullal. Első körben ábrázolásra kerültek a szelektív hulladékgyűjtő szigetek. Folyamatban van a használt sütőolaj helyek térképi ábrázolása. A szombathely.hu térinformatikai oldalán a lakosság számára is elérhetővé vált, amelynek segítségével a lakosság tájékozódhat a gyűjtőhelyekről.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2022. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2021. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2022. június végén befejeződik az Óvodák iratkezelési rendje kialakításának és a folytatott gyakorlatnak a vizsgálata. Az ellenőrzés 9 kiválasztott óvoda esetében kerül lefolytatásra az alábbiak szerint:

* Szombathelyi Aréna Óvoda;
* Szombathelyi Barátság Óvoda;
* Szombathelyi Benczúr Óvoda;
* Szombathelyi Donászy Magda Óvoda;
* Szombathelyi Gazdag Erzsi Óvoda;
* Szombathelyi Hétszínvirág Óvoda;
* Szombathelyi Játéksziget Óvoda;
* Szombathelyi Kőrösi Óvoda;
* Szombathelyi Margaréta Óvoda.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

Ezen időszakban került sor továbbá a Belső Ellenőrzési Kézikönyv felülvizsgálatára, aktualizálására.

A **Gondnoksági Iroda** vezetője az alábbi tájékoztatást adta az iroda tevékenységéről:

Az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* a hivatal helyiségeinek teljes felmérése a festés, a szőnyeg és a műpadló cserék versenyeztetésének elindítása,
* a hivatal nyugati szárnyában lévő fain-coil hálózat új hűtőrendszerének kiépítése folyamatban van,
* reprezentációs termékek beszerzése,
* 2022. I. negyedévi tisztítószer beszerzés tárgyban indított versenyeztetési eljárás befejeződött, szerződés aláírásra került, a termékek beszállításra kerültek;
* az írószereknél a versenyeztetési eljárás lezárult, a termékek beszállítása és átvétele folyamatban van,
* a Köztisztviselői Nappal kapcsolatos szervezési feladatok és azzal összefüggő megrendelések elkészítése.

Kérem a Tisztelt Közgyűlést tájékoztatóm elfogadására.

**Szombathely, 2022. június „ ”**

 **/: Dr. Károlyi Ákos :/**

**HATÁROZATI JAVASLAT**

**.…/2022. (VI. 27.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal